Úradný vestník L 236 , 04/09/2002 S. 0004 - 0009



Rozhodnutie komisie z 3. septembra 2002, ktorým sa stanovujú revidované ekologické kritériá pre udelenie environmentálnej značky spoločenstva náterovým farbám a lakom určeným na použitie v uzavretom priestore a ktorým sa mení a dopĺňa rozhodnutie 1999/10/ES (oznámené pod číslom dokumentu C(2002) 3202) (Text s významom pre EHP) (2002/739/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie (ES) č. 1980/2000 Európskeho parlamentu a Rady zo 17. júla 2000 o zrevidovanom systéme udeľovania environmentálnej značky [1] spoločenstva a najmä na druhý pododsek jeho článku 6 odsek 1, keďže: (1) podľa nariadenia (ES) č. 1980/2000 sa environmentálna značka spoločenstva môže udeliť výrobku, ktorého vlastnosti mu umožňujú, aby významne prispel k zlepšeniu vo vzťahu ku kľúčovým environmentálnym aspektom; (2) nariadenie (ES) č. 1980/2000 stanovuje, že osobitné kritériá pre udelenie environmentálnej značky sa ustanovia podľa skupín výrobkov; (3) stanovuje tiež, že preskúmanie kritérií pre udelenie environmentálnej značky, ako aj požiadaviek na hodnotenie a overovanie týkajúce sa kritérií, sa uskutoční načas pred ukončením platnosti kritérií stanovených pre každú skupinu výrobkov. Výsledkom tohto preskúmania bude návrh na predĺženie, zrušenie alebo zmenu; (4) je potrebné revidovať ekologické kritériá ustanovené rozhodnutím Komisie 1999/10/ES z 18. decembra 1998, ktorým sa stanovujú ekologické kritériá pre udelenie environmentálnej značky náterovým farbám a lakom [2], aby odrážali vývoj na trhu. Zároveň by sa malo zmeniť obdobie platnosti tohto rozhodnutia, ktoré bolo rozhodnutím 2001/608/ES [3] predĺžené, a mala by sa zmeniť definícia skupiny výrobkov; (5) by sa malo prijať nové rozhodnutie Komisie, ktorým sa ustanovia osobitné ekologické kritériá pre túto skupinu výrobkov, ktoré budú v platnosti päť rokov; (6) je potrebné, aby na obmedzené časové obdobie maximálne dvanásť mesiacov platili súčasne tak nové kritériá ustanovené týmto nariadením, ako aj kritériá predtým ustanovené rozhodnutím 1999/10/ES, aby sa spoločnostiam, ktorým bola pred prijatím tohto nového rozhodnutia udelená environmentálna značka na ich výrobky alebo ktoré požiadali o jej udelenie pred dňom, keď sa začalo uplatňovať toto rozhodnutie, poskytol dostatočný čas na prispôsobenie týchto výrobkov novým kritériám; (7) opatrenia uvedené v tomto rozhodnutí sú založené na návrhu kritérií, ktoré vypracovala Rada pre environmentálne označovanie Európskej únie, zriadená podľa článku 13 nariadenia (ES) č. 1980/2000; (8) opatrenia uvedené v tomto rozhodnutí sú v súlade so stanoviskom výboru zriadeného v súlade s článkom 17 nariadenia (ES) č. 1980/2000, PRIJALA TOTO ROZHODNUTIE: Článok 1 Aby mohla byť náterovým farbám a lakom udelená environmentálna značka spoločenstva podľa nariadenia (ES) 1980/2000, musia patriť do skupiny výrobkov "náterové farby a laky určené na použitie v uzavretých priestoroch", definovanej v článku 2, a musia vyhovovať ekologickým kritériám stanoveným v prílohe k tomuto rozhodnutiu. Článok 2 1. Skupina výrobkov "náterové farby a laky určené na použitie v uzavretých priestoroch" obsahuje ozdobné náterové farby a laky na použitie v uzavretých priestoroch, moridlá na drevo a príslušné výrobky v súlade s odsekom 2 na použitie pre domácich majstrov aj profesionálnych užívateľov; a ktoré sa vyvinuli v prvom rade na použitie v uzavretých priestoroch a takto sa s nimi aj obchoduje. Sem patria okrem iného podlahové nátery a podlahové farby; výrobky, ktoré predajcovia farebne tónujú podľa potreby amatérskych alebo profesionálnych maliarov; ozdobné náterové farby vo forme tekutiny alebo pasty, ktoré sú výrobcom pripravené, zafarbené alebo vyrobené tak, aby vyhovovali predstavám spotrebiteľov vrátane základných farieb (a podkladových náterov) takýchto súborov výrobkov. 2. "Náterová farba" je farebný náterový materiál vo forme tekutiny, pasty alebo v práškovej forme, ktorý pri nanesení na podklad tvorí kryciu vrstvu s ochrannými, ozdobnými alebo osobitnými technickými vlastnosťami. "Lak" je priehľadný krycí materiál, ktorý pri nanesení na podklad tvorí tuhý priesvitný film s ochrannými, ozdobnými alebo osobitnými technickými vlastnosťami. Po nanesení náterová farba alebo lak vyschne a vytvorí tuhý, priľnavý a ochranný náter. Ozdobné náterové farby a náterové laky sú farby a laky, ktoré sa používajú s cieľom výzdoby a ochrany budov, ich vybavenia a inštalácií. Používajú sa na mieste. Aj keď majú prevažne ozdobnú funkciu, slúžia aj na ochranu. Moridlá na drevo (lazúry) sú nátery, ktoré vytvárajú priesvitný alebo polopriesvitný film na ozdobu a ochranu dreva proti vplyvom počasia, ktorý uľahčuje údržbu. 3. Do skupiny výrobkov nepatria tieto výrobky: a) protikorózne nátery; b) antivegetatívne nátery; c) výrobky na ochranu dreva; d) nátery na konkrétne priemyselné a profesionálne použitie vrátane náterov do náročných podmienok a dvojzložkových výrobkov; e) špeciálne výrobky vrátane špeciálnych moridiel a základných náterov do náročných podmienok; f) nátery fasád; g) každý výrobok, ktorý bol pôvodne vyrobený na vonkajšie použitie, a takto sa s ním aj obchoduje. Článok 3 Na administratívne účely sa skupine výrobkov "náterové farby a laky určené na použitie v uzavretých priestoroch" prideľuje kódové číslo "007". Článok 4 Článok 3 rozhodnutia 1999/10/ES sa nahrádza takto: "Článok 3 Definícia skupiny výrobkov a osobitné ekologické kritériá pre skupinu výrobkov budú platiť do 31. augusta 2003." Článok 5 Toto rozhodnutie sa bude uplatňovať od 1. septembra 2002 do 31. decembra 2007. Výrobcovia výrobkov, ktoré patria do skupiny výrobkov "náterové farby a laky", ktorým už bola pred 1. septembrom 2002 udelená environmentálna značka, môžu naďalej do 31. augusta 2003 používať túto značku. Výrobcom výrobkov, ktoré patria do skupiny výrobkov "náterové farby a laky", ktorí už pred 1. septembrom 2002 požiadali o udelenie environmentálnej značky, môže byť v súlade s podmienkami rozhodnutia 1999/10/ES udelená environmentálna značka. V takýchto prípadoch sa značka môže používať do 31. augusta 2003. Článok 6 Toto rozhodnutie je adresované členským štátom. V Bruseli 3. septembra 2002 Za Komisiu Margot Wallström členka Komisie [1] Ú. v. ES L 237, 21.9.2000, s. 1. [2] Ú. v. ES L 5, 9.1.1999, s. 77. [3] Ú. v. ES L 214, 8.8.2001, s. 43. -------------------------------------------------- PRÍLOHA RÁMEC Ciele kritérií Tieto kritériá sú zamerané najmä na: - účinné využívanie výrobku a minimalizovanie odpadu, - zníženie rizík pre životné prostredie a iných rizík (napr. pre troposférický ozón) znížením emisií z rozpúšťadiel, - zníženie vypúšťania jedovatých alebo inak znečisťujúcich látok do vody. Kritéria sú stanovené tak, aby sa podporilo označovanie náterových farieb a lakov určených na použitie v uzavretých priestoroch, ktoré majú menší vplyv na životné prostredie. Požiadavky na hodnotenie a overovanie Osobitné požiadavky na hodnotenie a overovanie sa uvádzajú v rámci každého kritéria. V prípade, keď sa od žiadateľa vyžaduje, aby predložil vyhlásenia, dokumentáciu, analýzy, správy zo skúšok alebo iný dôkaz potvrdzujúci súlad s kritériami, rozumie sa, že tieto dokumenty môžu podľa potreby pochádzať od žiadateľa a/alebo jeho dodávateľa (dodávateľov) a/alebo ich dodávateľa (dodávateľov) atď. V prípade potreby sa môžu použiť iné metódy skúšok, ako sú uvedené v každom kritériu, ak zodpovedný orgán posudzujúci žiadosť uzná ich rovnocennosť. Zodpovedné orgány môžu v prípade potreby vyžadovať sprievodnú dokumentáciu a vykonať nezávislé overenia. Zodpovedným orgánom sa odporúča, aby pri hodnotení žiadostí a sledovaní súladu s kritériami zohľadňovali implementáciu uznávaných systémov environmentálneho manažérstva, ako sú EMAS alebo EN ISO14001 (Poznámka: nevyžaduje sa implementácia takýchto manažérskych systémov). KRITÉRIÁ 1. Biele pigmenty a) Obsah bielych pigmentov (biele anorganické pigmenty s indexom lomu vyšším ako 1,8): Náterové farby musia mať obsah bieleho pigmentu nižší alebo rovný 38 g/m2 suchého filmu s 98 %-nou krycou schopnosťou. Táto požiadavka sa netýka moridiel na drevo. Hodnotenie a overovanie: Žiadateľ buď predloží vyhlásenie o nepoužívaní, alebo poskytne údaje o obsahu bielych pigmentov a výdatnosť (ako sa vyžaduje v kritériu odsek 6 písmeno a) spolu s detailným výpočtom poukazujúcim na súlad s týmto kritériom. b) Oxid titaničitý Emisie a vypúšťanie odpadov z výroby všetkých používaných pigmentov oxidu titaničitého nesmú prekročiť nasledujúce hodnoty: - SOx emisie (vyjadrené ako SO2): 300 mg/m2 suchého filmu (98 % krycia schopnosť), - odpad síranov: 20 g/m2 suchého filmu (98 % krycia schopnosť), - odpad chloridov: 5 pre prírodný rutil, 9 pre syntetický rutil a 18 g/m2 pre trosky rudy suchého filmu (98 % krycia schopnosť). Hodnotenie a overovanie: Žiadateľ buď predloží vyhlásenie o nepoužívaní, alebo poskytne sprievodnú dokumentáciu s údajmi o úrovni príslušných emisií a vypúšťaní odpadov pre tieto parametre – obsah oxidu titaničitého vo výrobku, výdatnosť (ako sa vyžaduje v kritériu odsek 6 písmeno a) spolu s podrobnými výpočtami poukazujúcimi na súlad s týmto kritériom. 2. Prchavé organické zlúčeniny (VOC) Obsah VOC nesmie byť vyšší: - náterové farby na steny (podľa EN 13300): 30 g/l (okrem vody), - iné náterové farby s výdatnosťou najmenej 15 m2/l pri krycej schopnosti 98 %: 250 g/l (okrem vody), - všetky ďalšie výrobky (vrátane farieb, ktoré nie sú náterovými farbami na steny a ktoré majú výdatnosť menšiu ako 15 m2/l, lakov, moridiel na drevo, podlahových náterov a podlahových farieb a príbuzných výrobkov): 180 g/l (okrem vody). V tomto kontexte je prchavá organická zlúčenina akákoľvek organická zlúčenina, ktorá má pri štandardnom tlaku teplotu varu (alebo počiatočnú teplotu varu) nižšiu alebo rovnú 250 °C. Hodnotenie a overovanie: Žiadateľ poskytne vyhlásenie o súlade s týmto kritériom. Žiadateľ uvedie obsah VOC pre všetky výrobky. Podľa potreby sa uvedie výdatnosť (merané podľa požiadaviek v kritériu odsek 6 písmeno a)). 3. Prchavé aromatické uhľovodíky (VHS) Obsah VA nesmie prekročiť: - náterové farby na steny (podľa EN 13300): 0,15 % výrobku (hm./hm.), - všetky ostatné výrobky (vrátane iných náterových farieb, lakov, moridiel na drevo, podlahových náterov a podlahových farieb a príbuzných výrobkov): 0.4 % výrobky (hm./hm.). V tomto kontexte je prchavý aromatický uhľovodík akýkoľvek uhľovodík, ktorý má pri štandardnom tlaku teplotu varu nižšiu alebo rovnú 250 °C a ktorý má vo svojom štruktúrnom vzorci najmenej jedno aromatické jadro. Hodnotenie a overovanie: Žiadateľ poskytne vyhlásenie o súlade s týmto kritériom. Žiadateľ uvedie obsah VA pre všetky výrobky. 4. Ťažké kovy Tieto ťažké kovy alebo ich zlúčeniny sa nesmú používať ako prísady výrobku (buď ako látka, alebo súčasť ktoréhokoľvek používaného prípravku): kadmium, olovo, chróm VI, ortuť, arzén. Pripúšťa sa, že prísady môžu obsahovať stopy týchto kovov pochádzajúcich z nečistôt v surovinách. Hodnotenie a overovanie: Žiadateľ poskytne vyhlásenie o súlade s týmto kritériom. 5. Nebezpečné látky a) Výrobok: Výrobok nesmie byť klasifikovaný ako veľmi jedovatý, jedovatý, nebezpečný pre životné prostredie, karcinogénny, poškodzujúci reprodukciu alebo mutagénny v súlade so smernicou 1999/45/ES. Hodnotenie a overovanie: Žiadateľ poskytne vyhlásenie o súlade s týmto kritériom spolu so zoznamom prísad a príslušnou dokumentáciou (napr. materiálové karty a karty bezpečnostných údajov). b) Prísady (veľmi jedovatý, jedovatý, karcinogénny, mutagénny, poškodzujúci reprodukciu): Nesmie sa použiť žiadna prísada (látka alebo prípravok), ktorá v čase podania žiadosti je, alebo môže byť označená niektorou z nasledujúcich rizikových viet (alebo ich kombináciu): R23 (jedovatý pri vdýchnutí) R24 (jedovatý pri kontakte s pokožkou), R25 (jedovatý po požití), R26 (veľmi jedovatý pri vdýchnutí), R27 (veľmi jedovatý pri kontakte s pokožkou), R28 (veľmi jedovatý po požití), R39 (nebezpečenstvo veľmi vážnych ireverzibilných účinkov), R45 (môže spôsobiť rakovinu), R46 (môže spôsobiť dedičné genetické poškodenie), R48 (nebezpečenstvo vážneho poškodenia zdravia pri dlhodobej expozícii), R60 (môže poškodiť plodnosť) R61 (môže spôsobiť poškodenie nenarodeného dieťaťa), ako je ustanovené v smernici Rady 67/548/EHS z 27. júna 1967 o aproximácii zákonov, predpisov a administratívnych opatrení týkajúcich sa klasifikácie, balenia a označovania nebezpečných látok a jej neskorších zmien a doplnkov, alebo v smernici 1999/45/ES Európskeho parlamentu a Rady z 31. mája 1999, týkajúcej sa aproximácie zákonov, iných právnych predpisov a správnych opatrení členských štátov, týkajúcich sa klasifikácie, balenia a označovania nebezpečných prípravkov [1] a jej neskorších zmien a doplnkov. Účinné prísady používané v zložení výrobku ako konzervačné látky a ktoré sú označené ktoroukoľvek z rizikových viet R23, R24, R25, R26, R27, R28, R39 alebo R48 (alebo ich kombináciou) sa však môžu použiť maximálne v množstve 0,1 % (hm./hm.) celkového zloženia náterovej farby. Hodnotenie a overovanie: Žiadateľ poskytne vyhlásenie o súlade s týmto kritériom spolu so zoznamom prísad a príslušnou dokumentáciou (napr. materiálové karty a karty bezpečnostných údajov). c) Prísady (nebezpečné pre životné prostredie): Nesmie sa použiť žiadna prísada (látka alebo prípravok), ktorá v čase podania žiadosti je alebo môže byť označená niektorou z nasledujúcich rizikových viet (alebo ich kombináciu): R50 (veľmi jedovatý pre vodné organizmy), R51 (jedovatý pre vodné organizmy), R52 (škodlivý pre vodné organizmy), R53 (môže spôsobiť dlhodobé nepriaznivé účinky vo vodnej zložke životného prostredia), ako je ustanovené v smernici 67/458/EHS alebo smernici 1999/45/ES, nesmie presiahnuť hodnotu 2,5 % hmotnosti výrobku. Celkové množstvo všetkých prísad, ktoré v čase podania žiadosti sú alebo môžu byť označené niektorou z týchto rizikových viet (alebo ich kombináciou), nesmie prekročiť 5 % hmotnosti výrobku. Táto požiadavka sa nevzťahuje na amoniak, alkylovaný amoniak alebo alkylamín. Táto požiadavka nemá vplyv na povinnosť splniť požiadavku uvedenú vo vyššie uvedenom kritériu odsek 5 písmeno a). Hodnotenie a overovanie: Žiadateľ poskytne vyhlásenie o zhode s týmto kritériom spolu so zoznamom prísad a príslušnou dokumentáciou (napr. materiálové karty a karty bezpečnostných údajov). d) Alkylfenoletoxyláty (APEO): APEO sa nesmú používať. Hodnotenie a overovanie: Žiadateľ poskytne vyhlásenie o súlade s týmto kritériom. e) Glykolétery: 2-(2-metoxyetoxy)etanol (CAS 111-77-3) sa nesmie používať. Hodnotenie a overovanie: Žiadateľ poskytne vyhlásenie o súlade s týmto kritériom. f) Zlúčeniny izotiazolinónu: Obsah zlúčenín izotiazolinónu vo výrobku nesmie byť vyšší ako 500 ppm. Obsah zmesi 5-chlór-2-metyl-2H-izotiazol-3-ón (ES č. 247-500-7) a 2-metyl-2H-izotiazol-3-ón (ES č. 220-239-6) (3:1) nesmie byť vyšší ako 15 ppm. Hodnotenie a overovanie: Žiadateľ poskytne vyhlásenie o súlade s týmto kritériom a uvedie množstvá (ak boli použité). g) Formaldehydy: Obsah voľného formaldehydu nachádzajúceho sa vo výrobku nesmie prekročiť 10 mg/kg. Látky, z ktorých sa môže uvoľňovať formaldehyd, sa môžu pridať iba v množstvách zaručujúcich, že výsledné celkové množstvo voľného formaldehydu nepresiahne 10 mg/kg. Hodnotenie a overovanie: Žiadateľ poskytne vyhlásenie o súlade s týmto kritériom a uvedie prítomné množstvá (v prípade, že sa nachádzajú vo výrobku) namerané metódou Merckoquant (pozri napríklad dodatok 2 k RAL-UZ 102). Alternatívne sa môže obsah formaldehydu zmerať podľa metódy VdL-RL 03 (VdL Manuál 03) "Koncentrácia formaldehydu v disperzných farbách stanovená acetylacetónovou metódou", v takomto prípade nameraná koncentrácia nesmie prekročiť 100 ppm. Iné rovnocenné testy sa môžu použiť. 6. Spôsobilosť na použitie a) Výdatnosť: Náterové farby musia mať výdatnosť (pri krycej schopnosti 98 %) aspoň 8 m2/l výrobku. Husté ozdobné nátery (náterové farby osobitne navrhnuté, aby poskytovali trojrozmerný ozdobný dojem, a preto sú charakteristické veľmi hrubou vrstvou) musia mať alternatívne výdatnosť 2 m2/kg výrobku. Táto požiadavka sa nevzťahuje na laky a moridlá na drevo, podlahové nátery a podlahové farby, podkladové nátery alebo priľnavé základné farby. Hodnotenie a overovanie: Žiadateľ a/alebo jeho dodávateľ (dodávatelia) poskytne správu o skúške za použitia metódy ISO 6504/1 (Náterové farby a laky – stanovenie krycej schopnosti – Časť 1: Kubelkova-Munkova metóda pre biele a svetlofarebné náterové farby) alebo 6504/3 [Časť 3: stanovenie kontrastného pomeru (krycej schopnosti) svetlofarebných náterových farieb pri stanovenej výdatnosti] alebo (pre náterové farby osobitne navrhnuté, aby poskytovali trojrozmerný ozdobný dojem, a preto sú charakteristické veľmi hrubou vrstvou) metódou NF T 30073 (alebo rovnocennou metódou). b) Odolnosť proti oderu za mokra: Náterové farby na steny (podľa EN 13300), ktoré deklarujú (buď na výrobku, alebo pri predaji), že sú umývateľné alebo že sa dajú čistiť, musia mať odolnosť proti oderu za mokra stanovenú podľa EN 13300 a EN ISO 11998 triedy 3 alebo lepšiu (menej ako 70 mikrónov po 200 cykloch). V prípade, keď sa deklaruje, že sa takéto náterové farby dajú natierať štetcom, musia mať odolnosť proti oderu za mokra triedy 2 alebo lepšiu (menej ako 20 mikrónov po 200 cykloch). Podlahové nátery a podlahové farby musia mať odolnosť proti oderu triedy 1 (menej ako 5 mikrónov po 200 cykloch). Hodnotenie a overovanie: Žiadateľ a/alebo jeho dodávateľ (dodávatelia) poskytne správu o skúške pri použití metódy EN 13300 za použitia metódy EN ISO 11998 (skúšku na čistiteľnosť a odolnosť proti oderu). c) Odolnosť proti vode: Laky, podlahové nátery a podlahové farby musia mať takú odolnosť proti vode, ako je stanovené podľa EN ISO 2812-1, aby sa po 24-hodinovej expozícii a ďalších 16 hodinách po expozícii neobjavila žiadna zmena lesku alebo farby. Hodnotenie a overovanie: Žiadateľ a/alebo jeho dodávateľ (dodávatelia) poskytne správu o skúške pri použití ISO 2812/1 metóda 2 (Náterové farby a laky – stanovenie odolnosti proti pôsobeniu kvapalín – Časť 1: Všeobecné metódy). d) Priľnavosť: podlahové nátery, podlahové farby a podkladové nátery musia pri skúške na priľnavosť podľa EN 2409 dosiahnuť hodnotu minimálne 2. Hodnotenie a overovanie: Žiadateľ a/alebo jeho dodávateľ (dodávatelia) poskytnú správu o skúške za použitia metódy EN ISO 2409. e) Oder: Podlahové nátery a podlahové farby musia mať odolnosť proti oderu triedy 1 podľa EN 13300 (menej ako 5 mikrónov po 200 cykloch). Hodnotenie a overovanie: Žiadateľ a/alebo jeho dodávateľ (dodávatelia) poskytnú správu o skúške preukazujúcu súlad s týmto kritériom za použitia metódy uvedenej v EN ISO 13300 (EN ISO 7784). 7. Informácie pre spotrebiteľov Tieto údaje sa musia uviesť na obale, alebo sa musia k nemu priložiť: - použitie, podklad a podmienky používania, na ktoré je výrobok určený. Obsahujú pokyny pre prípravné práce atď., ako je správna príprava podkladu, pokyny pre vonkajšie použitie (podľa potreby) alebo teplota, - odporúčania pre čistenie náradia a nakladanie s odpadom (aby sa zabránilo znečisteniu vody). Tieto odporúčania sa upravia podľa druhu príslušného výrobku a oblasti príslušného použitia a v prípade potreby sa môžu použiť piktogramy, - odporúčania týkajúce sa podmienok na skladovanie výrobku po otvorení (s cieľom obmedzenia tuhého odpadu) vrátane bezpečnostných pokynov, ak sú potrebné, - odporúčania na preventívne ochranné opatrenia pre maliara, obzvlášť odporúčania týkajúce sa práce v uzavretých priestoroch alebo s výrobkami triedy 2 a veľmi hustými farbami.Tento text (alebo rovnocenný text) sa musí uviesť na obale, alebo sa musí priložiť: "Ďalšie informácie o dôvode udelenia značky Európsky kvet tomuto výrobku sú dostupné na internetovej adrese: http://europa.eu.int/ecolabel" Hodnotenie a overovanie: Ku žiadosti sa pripojí vzorka balenia výrobku spolu s príslušným vyhlásením o súlade s týmto kritériom. 8. Informácie uvedené na environmentálnej značke Kolónka 2 na environmentálnej značke obsahuje nasledujúci text: "vhodné na používanie v uzavretých priestoroch obmedzený obsah nebezpečných látok nízky obsah rozpúšťadiel" . Hodnotenie a overovanie: Žiadateľ poskytne vzorku obalu výrobku s etiketou spolu s vyhlásením o súlade s týmto kritériom. [1] Ú. v. ES L 200, 30.7.1999, s. 1. --------------------------------------------------